Η είσφρυση όνυχος μπορεί να γίνει πολύ επώδυνη, ειδικά όταν υπάρχει λοίμωξη του σημείου της εισόδου του νυχιού στο δέρμα. Γενικότερα όμως θα πρέπει να αναζητήσετε βοήθεια από κάποιον ειδικό όταν το δάχτυλο είναι πρησμένο, κόκκινο, θερμό, όταν πονάει, όταν βγάζει υγρό ή πύον και όταν έχει αναπτυχθεί κοκκίωμα (παθολογικός ιστός) γύρω από σημείο της εισόδου του νυχιού μέσα στο δέρμα. Όλα τα παραπάνω συμπτώματα είναι ενδεικτικά του ότι υπάρχει κάποιο πρόβλημα που είναι δύσκολο να το αντιμετωπίσει ο οργανισμός από μόνος του. Επίσης θα πρέπει να αναζητηθεί το συντομότερο δυνατό ιατρική βοήθεια από διαβητικούς και αγγειακούς ασθενείς που παρουσιάζουν συμπτώματα είσφρυσης όνυχος.